Det var efter politiets opfattelse en blot 16-årig dreng fra Himmerland, som stod bag et groft røveri mod REMA 1000 i Sindal kort før jul. Røveriet, som drengen er tiltalt for, fandt sted 21. december ved 21.15-tiden, da han indfandt sig i REMA 1000 og bevæbnet med en kniv truede ekspedienten til at udlevere penge. Ifølge anklageskriftet rakte han foldekniven frem mod kassemedarbejderen og sagde ”Læg pengene i posen”, hvorved han fik 5.450 kroner med sig i en bærepose. Stak af fra butikken Drengen er endvidere tiltalt for minutter før selve røveriet også at have truet med kniven i hånden ved at have sagt ”Flyt dig for helvede” til en person, som han tilsyneladende følte var i vejen. Drengen stak af fra butikken, men gjorde på ingen måde noget for at holde lav profil efter røveriet. Tværtimod fremgår det af anklageskriftet, at han nærmest gik amok på sin videre færd. Begik hærværk på flere biler Han er tiltalt for omkring midnat at have begået hærværk på en VW Caddy varebil for næsten 30.000 kroner. Han er desuden tiltalt for hærværk på en kabinescooter og to biler af mærkerne Peugeot og VW Polo. Politiet kan ikke nærmere tidsfæste disse tre tilfælde af hærværk i forhold til, om de blev begået før eller efter røveriet i REMA 1000. Det fremgår ikke før sagens start, hvordan den unge mand forholder sig til anklagerne.
En ung mand præsenteres for ganske alvorlige anklager om røveri og hærværk, når han torsdag skal møde i retten i Hjørring.